CELEX: C2007/269/131
Language: el
Date: 2007-11-10 00:00:00
Title: Υπόθεση F-90/07: Προσφυγή/αγωγή της 17ης Σεπτεμβρίου 2007 — Traore κατά Επιτροπής

10.11.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 269/72
            
         Προσφυγή/αγωγή της 17ης Σεπτεμβρίου 2007 — Traore κατά Επιτροπής
   (Υπόθεση F-90/07)
   (2007/C 269/131)
   Γλώσσα διαδικασίας: η γαλλική
   Διάδικοι
   
      Προσφεύγων/ενάγων: Amadou Traore (Rhodes Saint Genèse, Βέλγιο) (Εκπρόσωπος: E. Boigelot, avocat)
   
      Καθής/εναγόμενη: Επιτροπή των Ευρωπαϊκών Κοινοτήτων
   Αιτήματα του προσφεύγοντος/ενάγοντος
   Ο προσφεύγων/ενάγων ζητεί από το Δικαστήριο Δημόσιας Διοίκησης:
   
               —
            
            
               να ακυρώσει την απόφαση περί απορρίψεως της υποψηφιότητας του προσφεύγοντος/ενάγοντος για τη θέση του επιτετραμμένου ad intérim στην αντιπροσωπεία της Επιτροπής στο Τόγκο, στην οποία διορίστηκε ο X·
            
         
               —
            
            
               να ακυρώσει τον διορισμό του X στην εν λόγω θέση·
            
         
               —
            
            
               να ακυρώσει την απόφαση περί απορρίψεως της υποψηφιότητας του προσφεύγοντος/ενάγοντος για τη θέση του προϊσταμένου της αντιπροσωπείας της Επιτροπής στην Τανζανία, στην οποία διορίστηκε ο Y·
            
         
               —
            
            
               να ακυρώσει τον διορισμό του Y στην εν λόγω θέση·
            
         
               —
            
            
               να υποχρεώσει την καθής/εναγόμενη να του καταβάλει προς ικανοποίηση της ηθικής βλάβης και προς αποκατάσταση της βλάβης στη σταδιοδρομία του, το ποσό των 3 500 ευρώ·
            
         
               —
            
            
               να καταδικάσει την καθής/εναγόμενη στα δικαστικά έξοδα.
            
         Λόγοι ακυρώσεως και κύρια επιχειρήματα
   Προς στήριξη της προσφυγής/αγωγής του, ο προσφεύγων/ενάγων προβάλλει πρώτον την πλημμέλεια της διαδικασίας πληρώσεως θέσεως, αφενός, όσον αφορά τον καθορισμό των επίδικων θέσεων στους βαθμούς AD9 έως AD14, κατά παράβαση των αρχών που τέθηκαν ιδίως με την απόφαση Οικονομίδης κατά Επιτροπής (1), και, αφετέρου, στον βαθμό που δεν τηρήθηκε η ανακοίνωση κενής θέσεως της πρώτης από τις εν λόγω θέσεις και η σειρά προτεραιότητας που ορίζεται με το άρθρο 29, παράγραφος 1, του ΚΥΚ των υπαλλήλων των Ευρωπαϊκών Κοινοτήτων. Προσθέτει ότι δεν έλαβε χώρα συγκριτική εξέταση των προσόντων, γεγονός που αποδεικνύει κατάχρηση εξουσίας και παραβίαση των αρχών της ίσης μεταχείρισης και της εξέλιξης της σταδιοδρομίας.
   Ο προσφεύγων/ενάγων προβάλλει εξάλλου ότι η Επιτροπή παρέβη το άρθρο 1ε, παράγραφος 1, του ΚΥΚ, στο μέτρο που απέρριψε τις αιτήσεις υποψηφιότητάς του λόγω της αφρικανικής καταγωγής του.
   
      (1)  Απόφαση του ΔΔΔ, της 14ης Δεκεμβρίου 2006, F-122/05, ΕΕ C 331 της 30.12.2006, σ. 47.